Atès que el Decret 125/2002, de 30 d'abril, ha fixat l'estructura orgànica de la Direcció General de Dret i d'Entitats Jurídiques del Departament de Justícia, i que la disposició final primera d'aquest Decret faculta el conseller de Justícia per dictar les disposicions necessàries per al desplegament i l'aplicació, entre les quals es troba la de fixar l'estructura orgànica de la Direcció General a nivell de negociat, d'acord amb el que estableix l'article 25.2 de la Llei 13/1989, de 14 de desembre, d'organització, procediment i règim jurídic de l'Administració de la Generalitat de Catalunya,
L'estructura i les funcions dels òrgans amb nivell de negociat de la Direcció General de Dret i d'Entitats Jurídiques queden establertes en aquesta Ordre.
El Negociat de Documentació i Informació depèn de la Secció de Registre d'Entitats i té les funcions següents:
a) Tenir cura de les bases de dades informàtiques dels expedients del Servei de Registre i Suport a les Entitats.
b) Informar el públic de la situació i tràmits dels expedients.
c) Preparar les certificacions relatives a les dades que consten als registres del Servei de Registre i Suport a les Entitats.
d) Preparar les estadístiques sobre les dades que consten als registres.
El Negociat de Tramitació i Control depèn de la Secció de Registre d'Entitats i té les funcions següents:
a) Tenir cura dels expedients del Servei de Registre i Suport a les Entitats i controlar-ne la situació de tràmit i l'arxivament.
b) Tramitar les notificacions corresponents.
c) Preparar les estadístiques sobre les dades de tramitació d'expedients.
El Negociat d'Arxiu depèn de la Secció de Registre d'Entitats i té les funcions següents:
a) Gestionar l'arxiu de gestió de la Secció i controlar els expedients tramesos a les altres unitats de la Direcció General.
b) Vetllar pel compliment del caràcter reservat dels documents i dels expedients de la Secció que tinguin aquest caràcter i facilitar l'accés a altres documents.
c) Coordinar les trameses de documentació amb els negociats d'entitats jurídiques de Girona, Lleida i Tarragona i amb l'arxiu central del Departament i dur-les a terme.
El Negociat de Suport Administratiu depèn del Servei d'Assessorament Econòmic i de Gestió Administrativa i té les funcions següents:
a) Controlar la tramitació administrativa i fer el seguiment dels expedients del Servei i tenir cura de les notificacions i terminis.
b) Gestionar l'arxiu de la documentació del Servei.
c) Controlar l'exacció de les taxes que correspon recaptar al Servei.
d) Donar el suport administratiu adient a les tasques del Servei.
Els negociats d'Entitats Jurídiques de Girona, de Lleida i de Tarragona depenen orgànicament de la corresponent delegació territorial del Departament de Justícia, i, funcionalment, de la Secció de Registre d'Entitats, i tenen les funcions següents:
a) Dur els registres territorials de les associacions i emetre les certificacions corresponents.
b) Rebre la documentació relativa als tràmits que han d'efectuar les entitats, i tramitar-la o traslladar-la a l'òrgan corresponent de la Direcció General.
c) Informar el públic de la situació i els tràmits dels expedients.
Queden derogats els articles 4, 6, 8, 10, 11 i 12 de l'Ordre de 30 de maig de 1989, de desplegament de l'estructura orgànica de la Direcció General de Dret i d'Entitats Jurídiques, i l'Ordre de 27 de juny de 1991, de creació dels negociats d'entitats jurídiques a la Secció de Tramitació de la Direcció General de Dret i d'Entitats Jurídiques del Departament de Justícia.
Aquesta Ordre entrarà en vigor l'endemà del dia que hagi estat publicada al Diari Oficial de la Generalitat de Catalunya.